CELEX: 32014R0219
Language: lt
Date: 2014-03-07 00:00:00
Title: 2014 m. kovo 7 d. Komisijos reglamentas (ES) Nr. 219/2014, kuriuo iš dalies keičiamos Europos Parlamento ir Tarybos reglamento (EB) Nr. 854/2004 I priedo nuostatos dėl specialių naminių kiaulių patikrinimo po skerdimo reikalavimų  Tekstas svarbus EEE

8.3.2014   
            
            
               LT
            
            
               Europos Sąjungos oficialusis leidinys
            
            
               L 69/99
            
         
      KOMISIJOS REGLAMENTAS (ES) Nr. 219/2014
   2014 m. kovo 7 d.
   kuriuo iš dalies keičiamos Europos Parlamento ir Tarybos reglamento (EB) Nr. 854/2004 I priedo nuostatos dėl specialių naminių kiaulių patikrinimo po skerdimo reikalavimų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (1), ypač į jo 17 straipsnio 1 dalį ir 18 straipsnio 7 punktą,
   kadangi:
   
               (1)
            
            
               Reglamente (EB) Nr. 854/2004 nustatytos specialios gyvūninių produktų oficialios kontrolės organizavimo taisyklės. Jame, inter alia, nustatyta, kad valstybės narės užtikrina, kad oficiali šviežios mėsos kontrolė būtų vykdoma vadovaujantis minėto reglamento I priedu. Reglamente (EB) Nr. 854/2004 taip pat nustatyta, kad oficialiai paskirtas veterinarijos gydytojas turi atlikti patikrinimą skerdyklose, medžiojamų gyvūnų mėsos tvarkymo įmonėse ir išpjaustymo įmonėse, tiekiančiose šviežią mėsą rinkai pagal, inter alia, reglamento I priedo IV skirsnyje išdėstytus specialius reikalavimus;
            
         
               (2)
            
            
               Reglamento (EB) Nr. 854/2004 I priedo IV skirsnio IV skyriaus B dalyje nustatyti specialūs naminių kiaulių patikrinimo po skerdimo reikalavimai;
            
         
               (3)
            
            
               2011 m. spalio 3 d. Europos maisto saugos tarnybos (EMST) patvirtintoje mokslinėje nuomonėje dėl pavojaus visuomenės sveikatai, į kuriuos turi būti atsižvelgiama atliekant mėsos (kiaulienos) patikrinimus (2), padaryta išvada, kad palpacijos ir pjūviai, kuriuos šiuo metu reikalaujama atlikti per patikrinimus po skerdimo, kelia kryžminės taršos bakterijomis riziką;
            
         
               (4)
            
            
               EMST taip pat padarė išvadą, kad palpacijos ir pjūviai, šiuo metu atliekami per patikrinimus po skerdimo, neturėtų būti atliekami kiaulėms, skerdžiamoms įprasta tvarka, nes kryžminės taršos mikrobais rizika yra didesnė nei rizika, kad taikant šiuos metodus gali sumažėti galimybių nustatyti taršą. Atliekant patikrinimus po skerdimo šie rankiniai metodai turėtų būti taikomi tik nustatytoms įtariamoms kiaulėms, inter alia, po skerdimo vizualiai nustatant atitinkamas anomalijas;
            
         
               (5)
            
            
               atsižvelgiant į EMST nuomonę, tikslinga iš dalies pakeisti Reglamento (EB) Nr. 854/2004 I priedo IV skirsnio IV skyriaus B dalyje išdėstytus specialius naminių kiaulių patikrinimo po skerdimo reikalavimus;
            
         
               (6)
            
            
               kai epidemiologiniai arba kiti duomenys, gauti iš gyvūnų kilmės ūkio, maisto grandinės informacija arba vizualinio atitinkamų anomalijų patikrinimo prieš arba po skerdimo rezultatai rodo galimą pavojų visuomenės sveikatai, gyvūnų sveikatai arba jų gerovei, oficialiai paskirtam veterinarijos gydytojui reikėtų suteikti galimybę priimti sprendimą, kokią palpaciją ir pjūvius būtina atlikti per patikrinimą po skerdimo, siekiant nustatyti, ar mėsa yra tinkama vartoti žmonėms;
            
         
               (7)
            
            
               šiame reglamente nustatytais reikalavimais iš dalies keičiamos Reglamento (EB) Nr. 854/2004 nuostatos, susijusios su dabartinės maisto tvarkymo subjektų ir kompetentingų institucijų praktikos adaptavimu; todėl tikslinga leisti atidėti šio reglamento taikymą;
            
         
               (8)
            
            
               todėl Reglamentas (EB) Nr. 854/2004 turėtų būti atitinkamai iš dalies pakeistas;
            
         
               (9)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštaravo,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 854/2004 I priedo IV skirsnio IV skyriaus B dalis pakeičiamas taip:
   
      „B.   PATIKRINIMAS PO SKERDIMO
      
                  1.
               
               
                  Kiaulienos skerdenų ir skerdienos dalių patikrinimams po skerdimo turi būti taikomos šios procedūros:
                  
                              a)
                           
                           
                              vizualinis galvos ir gerklės patikrinimas; vizualinis burnos, ryklės ir liežuvio patikrinimas;
                           
                        
                              b)
                           
                           
                              vizualinis plaučių, trachėjos ir stemplės patikrinimas;
                           
                        
                              c)
                           
                           
                              vizualinis perikardo ir širdies patikrinimas;
                           
                        
                              d)
                           
                           
                              vizualinis diafragmos patikrinimas;
                           
                        
                              e)
                           
                           
                              vizualinis kepenų ir kepenų bei kasos limfmazgių (Lnn. portales) patikrinimas;
                           
                        
                              f)
                           
                           
                              vizualinis virškinamojo trakto, žarnų pasaitų, skrandžio ir žarnų pasaitų limfmazgių (Lnn. gastrici, mesenterici, craniales et caudales) patikrinimas;
                           
                        
                              g)
                           
                           
                              vizualinis blužnies patikrinimas;
                           
                        
                              h)
                           
                           
                              vizualinis inkstų patikrinimas;
                           
                        
                              i)
                           
                           
                              vizualinis pleuros ir pilvaplėvės patikrinimas;
                           
                        
                              j)
                           
                           
                              vizualinis genitalijų patikrinimas, išskyrus penį, jeigu jis jau buvo pašalintas;
                           
                        
                              k)
                           
                           
                              vizualinis tešmens ir jo limfmazgių patikrinimas (Lnn. supramammarii);
                           
                        
                              l)
                           
                           
                              vizualinis jaunų gyvūnų bambos srities ir sąnarių patikrinimas.
                           
                        
            
                  2.
               
               
                  Oficialiai paskirtas veterinarijos gydytojas atlieka papildomas patikrinimo po skerdimo procedūras, skerdenoje ir skerdienoje atlikdamas pjūvį ir palpaciją, jeigu jo nuomone, vienas iš toliau nurodytų veiksnių rodo galimą pavojų visuomenės sveikatai, gyvūnų sveikatai arba gyvūnų gerovei:
                  
                              a)
                           
                           
                              maisto grandinės informacijos patikrinimai ir analizė, atlikti pagal I skirsnio II skyriaus A dalies nuostatas;
                           
                        
                              b)
                           
                           
                              patikrinimo prieš skerdimą, atlikto pagal I skirsnio II skyriaus B dalies ir šio skyriaus A dalies nuostatas, išvados;
                           
                        
                              c)
                           
                           
                              pagal I skirsnio II skyriaus C dalį atlikto vertinimo, ar laikomasi gyvūnų gerovės taisyklių, rezultatai;
                           
                        
                              d)
                           
                           
                              patikrinimo po skerdimo, atlikto pagal I skirsnio II skyriaus D dalį ir šios dalies 1 punktą, išvados;
                           
                        
                              e)
                           
                           
                              papildomi epidemiologiniai duomenys ar kiti duomenys, gauti iš gyvūnų kilmės ūkio.
                           
                        
            
                  3.
               
               
                  Atsižvelgiant į nustatytą riziką, 2 punkte nurodytas papildomas procedūras po skerdimo gali sudaryti:
                  
                              a)
                           
                           
                              viršutinio žandikaulio limfmazgių (Lnn. mandibulares) pjūvis ir patikrinimas;
                           
                        
                              b)
                           
                           
                              plaučių, bronchų bei tarpuplaučių limfmazgių (Lnn. bifurcationes, eparteriales et mediastinales) palpacija. Trachėja ir pagrindinės bronchų atšakos turi būti atvertos išilgai, o plaučiai turi būti įpjauti užpakaliniame trečdalyje statmenai jų pagrindinei ašiai; tie pjūviai nereikalingi, jeigu plaučiai netiekiami vartoti žmonėms;
                           
                        
                              c)
                           
                           
                              išilginis širdies pjūvis, siekiant atverti skilvelius ir perskirti tarpskilvelines pertvaras;
                           
                        
                              d)
                           
                           
                              kepenų ir jų limfmazgių palpacija;
                           
                        
                              e)
                           
                           
                              skrandžio ir žarnų pasaitų limfmazgių palpacija ir prireikus pjūvis;
                           
                        
                              f)
                           
                           
                              blužnies palpacija;
                           
                        
                              g)
                           
                           
                              inkstų ir inkstų limfmazgių (Lnn. renales) pjūvis;
                           
                        
                              h)
                           
                           
                              tešmens limfmazgių pjūvis;
                           
                        
                              i)
                           
                           
                              jaunų gyvūnų bambos srities ir sąnarių palpacija ir prireikus pjūvis bambos srityje ir sąnarių atvėrimas.“
                           
                        
            
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. birželio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. kovo 7 d.
      
         
            Komisijos vardu
         
         
            Pirmininkas
         
         José Manuel BARROSO
         
      
   
   
      (1)  OL L 139, 2004 4 30, p. 206.
   
      (2)  EMST mokslininkų grupės: biologinio pavojaus klausimais (BIOHAZ), teršalų maisto grandinėje klausimais (CONTAM) ir gyvūnų sveikatos ir gerovės klausimais (AHAW). Mokslinė nuomonė dėl pavojaus visuomenės sveikatai, į kuriuos turi būti atsižvelgiama atliekant mėsos (kiaulienos) patikrinimus. EMST leidinys 2011 m. 9(10):2351.